DA weer in beheer van Tshwane | Netwerk24
Deur Isabel Venter 27 Oktober 2020 14:06
Die DA sal ingevolge 'n meerderheidsbeslissing van die appèlhof weer in beheer van die Tshwane-metro wees.
John Steenhuisen, die DA se tussentydse leier, het die beslissing wat Dinsdag gelewer is, verwelkom en gesê daar sal daadwerklik ingespring word om die metroraad reg te ruk.
Die Tshwane-metroraad is op 4 Maart onder tydelike administrasie geplaas nadat die Gautengse uitvoerende raad dit ontbind het.
'n Volbank regters van die hooggeregshof in Pretoria het op 28 April bevind dat die uitvoerende raad onregmatig opgetree het en die besluit is ongeldig verklaar.
Nog voordat die DA weer sy pligte kon opneem, het die provinsiale regering direk in die konstitusionele hof hierteen appèl aangeteken.
John Steenhuisen, tussentydse leier van die DA. Foto: Felix Dlangamandla
Die aansoek het daartoe gelei dat 'n tydelike administrateur in beheer van die Tshwane-metroraad was en die DA het 'n nuwe aansoek ingedien sodat die hofbeslissing in April bekragtig moet word.
Die DA se aansoek is op 29 Junie toegestaan, hangende die uitslag van die provinsiale regering se appèlaansoek.
Die provinsiale regering, tesame met die EFF en ANC, het 'n aansoek ingedien by die appèlhof om te verhoed dat die DA weer beheer van die metroraad neem.
Luidens die aansoek het die hooggeregshof gefouteer deur die DA in beheer van die raad te plaas hangende sy eerste appèlaansoek in die konstitusionele hof.
'n Kworum van vyf regters in die appèlhof het Dinsdag in 'n meerderheidsbesluit die aansoek van die provinsiale regering van die hand gewys en die hooggeregshof gelyk gegee dat die Tshwane-raad in die tussentyd weer deur die DA bestuur kan word.